
Rwy’n cydnabod y defnydd o Microsoft Translate o fewn dogfen Microsoft Word ar 19 Ionawr 2026 i gyfieithu’r datganiad i’r wasg hwn o’r Ffrangeg i’r Saesneg gan ddefnyddio anogwr): 
1. Create a translated copy of this document with the Microsoft Translator service. From French to English.
Rwy’n cadarnhau nad ydw i wedi cyflwyno unrhyw destun a gynhyrchir gan ddeallusrwydd artiffisial fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth.






















Dadansoddwch yn feirniadol ddatblygiad damcaniaethol ac ymarferol y maes polisi a chynllunio iaith, gan gyfeirio at gyd-destun mwy nag un gymuned ieithyddol.
Yn y traethawd hwn, gan ganolbwyntio’n bennaf ar drosglwyddo iaith fel maes craidd, byddaf yn dadansoddi datblygiad damcaniaethol ac ymarferol maes polisi a chynllunio iaith, ac yn ystyried cyd-destunau Cymru a’r iaith Gymraeg a’i gymharu â Llydaw a Llydaweg. Byddaf yn dechrau trwy roi ystyriaeth i ddatblygiadau damcaniaethol y maes gan ganolbwyntio ar y cyfnod o’r 1950au, pan roedd y maes yn dechrau cael ei ddiffinio, hyd heddiw, ac yn ystyried y prif feirniadaeth a’r gwersi a ddysgwyd ar hyd y ffordd. Byddaf yn tynnu ar waith awduron ac ysgolheigion blaenllaw, a dangos effaith gwaith y cyfnod cynnar ar faes polisi a chynllunio iaith heddiw. Byddaf wedyn yn ystyried prif nodweddion y maes yng nghyd-destun Cymru a’i effaith ar y Gymraeg a Llydaw a’r effaith ar Lydaweg. Trwy adeiladu ar fy ngwaith ar gyfer fy nghyflwyniad seminar, byddaf wedyn yn edrych yn fwy manwl ar elfennau ymarferol y maes yng nghyd-destun trosglwyddo iaith trwy systemau addysg ffurfiol - maes sydd o ddiddordeb i fi yn broffesiynol ac yn bersonol. Byddaf yn trafod addysg fel maes polisi yng nghyd-destun Llywodraeth Cymru a Llywodraeth Ffrainc yn bennaf, a phrif allbynnau a deilliannau’r polisïau hynny o safbwynt yr ieithoedd lleiafrifol, Cymraeg a Llydaweg. Byddaf yn cefnogi fy ngwaith ymhellach gan edrych yn fwy manwl ar y gwahanol ffynonellau data sydd ar gael gan sefydliadau megis Lywodraeth Cymru a Région Bretagne, sy’n berthnasol i’r drafodaeth dan sylw. 
Cyn imi ddechrau ystyried y meysydd uchod, er mwyn eu rhoi yn eu cyd-destun priodol, hoffwn ystyried rhai datblygiadau damcaniaethol maes polisi a chynllunio iaith. Wrth astudio’r modiwl hwn, rwyf wedi dysgu pa mor eang a chymhleth yw’r maes dan sylw. 
Cynigir diffiniadau posib, a’r pwysigrwydd gwahaniaethau rhyngddynt yma;
The term ‘language planning’ was introduced by the American linguist Einar Haugen in the late 1950s and refers to all conscious efforts that aim at changing linguistic behaviour of a speech community (Mesthrie, 2009, tud. 371).
…language policy refers to the more general linguistic, political and social goals underlying the actual language planning process (Mesthrie, 2009, tud. 371).
Gwelir ymdrechion ac allbynnau Llywodraethau Cymru a Ffrainc, yn ôl diffiniad gwreiddiol Haugen, ac yn ôl y diffiniad isod a luniwyd tua 40 mlynedd yn ddiweddarach, fel rhan o’r traethawd hwn;
...a body of ideas, laws and regulations (language policy), change, rules, beliefs and practices intended to achieve a planned change (or to stop one from happening) in the language use in one or more communities (Kaplan a Baldauf, 1997, tud. 3).
Mae’r diffiniad hwn yn berthnasol iawn i’n dealltwriaeth o faes cynllunio iaith heddiw, ac yn disgrifio’r hyn sydd ar waith gan Lywodraeth Cymru;
Y flwyddyn 2050: Mae’r iaith Gymraeg yn ffynnu, mae nifer y siaradwyr wedi cynyddu i filiwn a chaiff ei defnyddio ym mhob agwedd ar fywyd. Ymhlith y rheini nad ydynt yn ei siarad mae yna ewyllys da tuag ati ac ymdeimlad o berchnogaeth ohoni. Mae yna werthfawrogiad hefyd o’i chyfraniad i ddiwylliant, cymdeithas ac economi Cymru (Llywodraeth Cymru, 2017, tud, 4).
A byddaf yn edrych yn fwy manwl ar bolisïau a data Llywodraeth Cymru fel rhan o’r traethawd hwn.
Yn yr un cyfnod, sef y 1950au a’r 1960au, gwelwyd pwyslais ar Gynllunio Corpws yng nghyd-destun cynllunio iaith, gan bwysleisio’r angen i safoni iaith trwy waith gramadeg, ysgrifenedig. Mae Hokasawa (2025) yn nodi bod ieithoedd lleiafrifol, o fewn teipoleg Cynllunio Corpws, yn aml yn cael eu gweld fel rhai aneffeithlon neu’n annatblygedig, o gymharu â ieithoedd cenedlaethol, swyddogol, ac yn dadlau bod y cysyniad hwn wedi cyflymu dirywiad ieithoedd rhanbarthol yn Ffrainc. Amlinellir enghraifft ychydig yn fwy diweddar o’r teipoleg hwn, yng nghyd-destun addysg Lydaweg, fel rhan o’r traethawd.  
Mae Hornberger (2006) yn disgrifio’r cyfnod cyntaf, yn ystod y 1970au a’r 1980au, i’r maes gael ei gwestiynau a’i feirniadu am y tro cyntaf. Disgrifia’r cyfnod hwn fel un oedd yn tynnu sylw at heriau gwleidyddol, cymdeithasol a moesegol nad oedd modd mynd i’r afael â nhw mewn ffordd un-ffurf, dechnegol. Erbyn y 1990au, gwelwyd diddordeb cynyddol yn y maes a diddordeb penodol mewn cynllunio iaith a ieithoedd lleiafrifol. 
Fel rhan o’r Fframwaith Polisi a Chynllunio Iaith (LPP), mae Hornberger (2006) yn amlinellu ystod o amcanion fesul teipoleg. Ym maes Cynllunio Statws, noda’r amcanion megis; cenedlaetholi, cynnal a gwneud iaith yn swyddogol, yn ogystal â’i gwahardd. Ym mae Cynllunio Caffael, gweler amcanion, yn ôl Fframwaith Hornberger (2006), fel; cynnal, shifft, dysgu ail iaith. Mae Hornberger hefyd yn dadlau bod gwir effaith cynllunio iaith dim ond yn cael ei weld, pryd mae amcanion niferus yn cael eu blaenoriaethu ar draws sawl cyd-destun gwahanol, a gwelir enghreifftiau clir o hynny fel rhan o’r traethawd hwn.
Fel rhan o’m gwaith, byddaf hefyd yn tynnu ar waith nifer o awduron sy’n gofyn i ni ystyried pwysigrwydd actorion ar y lefel Micro, ‘llawr gwlad’, yn eu cymunedau yng nghyd-destun polisi a chynllunio iaith. Nododd Baldauf Jr. (2006, tud. 148) bod y mwyafrif o waith astudio a dadansoddi polisi a chynllunio iaith wedi ac yn parhau i ganolbwyntio ar y lefel Macro, hynny yw, “governmental activity” a “government officials” fel “the prime actors”. 
Mae Williams C.H. yn cefnogi’r dadl hwn;
It is generally agreed that community language planning practice should be predicated on a thorough understanding of the local context, which involves gathering information about social practices, language use and values of specific individuals and social groups, and sociolinguistic and socioeconomic processes and trends (Williams, 2017, tud, 258).
Ac yn ogystal â galw ar y Macro i ddeall y Micro, noda hefyd pwysigrwydd rôl actorion wrth ddylanwadu ar y Macro i greu’r newid sydd angen;
…stubborn collective action by the community must be stimulated before
government language policy responds in a reactive manner, but having so responded, that community engagement must also be maintained, for fear of losing direction and long-term momentum (Williams, 2017, tud. 268).
Mae Williams C.H., a Kaplan a Baldauf Jr. yn awgrymu bod angen gweithredu ac ymyrryd i newid shifft ieithyddol ac i gynyddu defnydd iaith. Mae angen gwneud penderfyniadau a newidiadau bwriadol, ar y lefel Macro a Micro, er mwyn creu newid cadarnhaol, cysyniad sy’n cael ei ategu yng ngwaith Prys a Hodges (2020, tud, 18) sy’n diffinio’r maes fel un sy’n, “ceisio dylanwadu ar y modd mae un iaith neu nifer o ieithoedd yn cael eu defnyddio mewn bywyd bob dydd.” Mae canfyddiadau eu harolwg a gynhaliwyd yn 2014, hefyd yn atgyfnerthu pwysigrwydd rôl actorion ar y lefel Micro yng ngwaith polisi a chynllunio iaith;
...micro language planning should be placed at the very epicentre of language planning strategies that take into consideration the needs of the local community and aim to increase language use from a bottom-up basis. (Prys a Hodges, tud 2)
Yn y traethawd hwn, byddaf yn rhoi ystyriaeth i agweddau a modelau damcaniaethol maes polisi a chynllunio iaith trwy drafod datblygiadau a heriau’n ymwneud â’r ddwy iaith leiafrifol dan sylw, ac yn eu gosod yng nghyd-destun prif teipolegau cynllunio iaith, ac yn ystyried mewnbwn ac ymddygiad y lefelau Macro a Micro, yn bennaf, gyda rhywfaint o drafodaeth ar enghreifftiau ac ymyraethau lefel Meso.
Hoffwn nawr ystyried prif nodweddion cyd-destunol y ddwy gymuned ieithyddol dan sylw, gan ddechrau gyda Chymru a’r iaith Gymraeg. Byddaf yn cychwyn gan amlinellu agwedd holl bwysig ym maes polisi a chynllunio iaith, sef data, ac yn yr achos hwn, hoffwn ystyried set data yr ydym ni yng Nghymru, o gymharu â gwledydd fel Llydaw, yn ffodus iawn i’w chael, sef canlyniadau Cyfrifiad 2021.
Yn ôl Llywodraeth Cymru (2022), roedd gostyngiad yn y nifer a chanran o bobl tair oed neu’n hŷn sy’n gallu siarad Cymraeg, o 562,000 neu 19% o boblogaeth Cymru, i 538,300 neu 17.8% o’r boblogaeth. Mae’r ffigyrau hyn yn dangos gostyngiad o 23,700 o siaradwyr neu 1.2%. Hwn oedd y ganran isaf a gofnodwyd mewn cyfrifiad. Er gwaethaf y cwymp sylweddol hwn, mae’r niferoedd uchaf o siaradwyr yn parhau i fod yn y grwpiau oedran 3 i 19 oed, sydd yn dangos effaith cadarnhaol Cynllunio Caffael trwy addysg cyfrwng Cymraeg a dwyieithog ffurfiol, a byddaf yn trafod hwn ymhellach fel rhan o’m traethawd. Fodd bynnag, mae hefyd yn bwysig ystyried yr hyn sy’n cael ei drafod yn gyson yng nghyd-destun data cyfrifiad ac sy’n cael ei grynhoi’n daclus fan hyn, “...there is certainly a tendency for parents answering census forms on behalf of their children to exaggerate fluency” (Aitchison a Carter, 2000, tud. 95).
Mae Williams C.H. yn nodi bod modd adnabod tri chyfnod allweddol yn y ganrif diwethaf yng nghyd-destun adfywio’r iaith Gymraeg. Disgrifia’r cyntaf, sef o 1912-1962, fel cyfnod lle; “the concern was with gaining public recognition for the language and with establishing a designated Welsh language education system.” (Williams, 2017, tud. 243), ac fel y byddaf yn trafod fel rhan o’r traethawd hwn, addysg ffurfiol a Chynllunio Caffael trwy faes polisi addysg sydd wedi cael eu blaenoriaethau yng Nghymru.
Noda’r cyfnod rhwng 1962 hyd at yr 1980au, fel un o fyddino a phrotestio yn erbyn y ffordd yr oedd yr iaith yn cael ei thrin ym mywyd cyhoeddus;
Its main ambitions were to promote the growth of Welsh-medium education, to ensure bilingual public services, and to secure the establishment of a Welsh-medium television channel, S4C. (Williams, 2017, tud. 243).
Disgrifir yr cyfnod olaf fel y cyfnod presennol ac un sydd ynghlwm â heriau penodol yng nghyd-destun maes polisi a chynllunio iaith. Un o’r heriau hyn y mae Williams yn ei nodi yw mewnfudo a’i effaith ar yr iaith Gymraeg yn y gymuned. Yr ail her, yn ôl Williams, a byddaf yn ystyried yr her hwn yn fwy manwl wrth i fi ystyried maes addysg, yw defnydd y Gymraeg tu allan i’r ysgol gan ddisgyblion sy’n mynychu ysgolion cynradd ac uwchradd cyfrwng Cymraeg a dwyieithog. Mae Williams yn galw am, “a national infrastructure that embeds the current opportunities to use Welsh more deeply within the fabric of society” (Williams, 2017, tud. 243).
Un ffordd amlwg y mae Cymru yn trio mynd i’r afael â’r her sy’n cael ei ddisgrifio uchod yw trwy Gynllunio Statws, ac mae llawer o waith statudol wedi digwydd i gryfhau sefyllfa’r iaith Gymraeg ac i drio cynyddu’r defnydd ohoni. O ganlyniad i Mesur y Gymraeg (Cymru) 2011, mae gan y Gymraeg statws swyddogol yng Nghymru, ac mae gan Gymru Gomisiynydd y Gymraeg. Mae gwefan Comisiynydd y Gymraeg (2026) yn disgrifio ei waith fel, “hybu a hwyluso” a’i fod yn canolbwyntio ar, “gynyddu gwasanaethau Cymraeg a’r defnydd ohonynt, a chyfleoedd eraill i bobl ddefnyddio’r Gymraeg.” Gellir dadlau bod gwaith y Comisiynydd wedi dwyn ffrwyth, yn enwedig yn y sector cyhoeddus, lle mae’n rhaid i sefydliadau cydymffurfio â rheoliadau statudol sy’n berthnasol i’w sector. Fodd bynnag, mae’r Gymraeg yn parhau i wynebu heriau, ac mae defnydd tu allan a thu hwnt i addysg ffurfiol yn un o’r heriau hynny. Amlygir yr her hwn ymhellach yn Adroddiad Blynyddol Comisiynydd y Gymraeg, lle ceir crynodeb o ganlyniadau’r arolwg barn blynyddol; 
17% o’r sampl oedd yn nodi ei bod yn well ganddyn nhw ddefnyddio’r Gymraeg gyda sefydliadau cyhoeddus, 71% yn nodi bod yn well ganddyn nhw ddefnyddio’r Saesneg, a 12% yn nodi ei bod yn amrywio (Comisiynydd y Gymraeg, 2025, tud. 17).
Nodir y dau brif reswm dros yr ymddygiad hwn fel defnydd o eirfa dechnegol (37%), a hyder personol a theimlo’n gyfforddus i ddefnyddio’r Gymraeg (16%). Mae’n deg i ddweud, felly, yng nghyd-destun y sector cyhoeddus yng Nghymru, “In terms of policy and legislation, therefore, one can justifiably argue that the Welsh language has never been in such an advantageous position” (Williams, 2017, tud. 257), ond, fel y nododd yr un awdur yn ei ddarlith (2024), “Un peth yw creu cyfleoedd, mater arall yw ysgogi pobl i’w defnyddio.” 
Hoffwn nawr ystyried prif nodweddion cyd-destunol Llydaw a Llydaweg. Yn absenoldeb cyfrifiad swyddogol fel sydd ar gael yn Nghymru, mae’n rhaid troi at yr astudiaeth gymdeithasol-ieithyddol diweddaraf a gynhaliwyd yn Llydaw yn 2024 er mwyn ystyried data siaradwyr Llydaweg a natur defnyddio a throsglwyddo iaith. 
Yn ôl arolwg a gomisiynwyd gan Région Bretagne (2024), mae tua 2.7% o boblogaeth Llydaw yn siarad Llydaweg. Mae’r canran hwn yn cynrychioli cyfanswm o 107,000 o siaradwyr, gyda 132,000 yn siarad Gallo. Mae’r canran hwn yn cynrychioli gostyngiad o 3% o gymharu ag ystadegau 2018, sef yr arolwg cyntaf o’i fath. Yn fwy calonogol, nododd 23% o siaradwyr Llydaweg eu bod yn defnyddio’r iaith yn fwy rheolaidd, sy’n cynrychioli cynnydd o tua 11%. Mae’r arolwg hefyd yn nodi newid yng nghyfartaledd oedran siaradwyr Llydaweg o 70 oed yn 2018 i 58.5 oed yn 2024. Yn ôl Région Bretagne (2024), mae’r newid hwn o ganlyniad, yn bennaf, i farwolaethau o fewn y grŵp oedran hŷn, cynnydd yn nefnydd Llydaweg ymhlith siaradwyr 25 i 39 oed, a chynnal nifer y siaradwyr ymhlith grŵp oedran 15 i 24 oed.
Felly, yn gyffredinol, gwelwyd gostyngiad yn nifer y siaradwyr, ond cynnydd yn y nifer sy’n dysgu’r iaith trwy addysg ffurfiol. Mae Région Bretagne (2024) yn nodi perthnasedd effaith ac ymdrechion Cynllunio Statws a Chynllunio Caffael trwy’r polisi iaith rhanbarthol a’r cynllun adfywio’r iaith 2024-27, hynny yw, “la politique linguistique de la Région et de son ambitieux plan de réappropriation des langues 2024-2027, adopté à l’unanimité fin 2023.” Hysbyswyd y dogfennau hyn gan ganlyniadau’r arolwg cyntaf o’i fath a gynhaliwyd yn 2018.
Ar ben hynny, mae Hosokawa (2025), yn nodi bod canlyniadau’r arolwg hwn yn dangos newid cadarnhaol mewn agweddau tuag at Lydaweg, gyda 33% yn nodi eu dymuniad i siarad Llydaweg, gyda 36% o rieni o dan 40 oed yn dymuno gweld eu plant yn siarad Llydaweg a allai fod yn arwydd cadarnhaol ar gyfer dyfodol yr iaith hon, sydd wedi profi heriau aruthrol yn y ganrif diwethaf.
Ar ddiwedd y 19eg ganrif, roedd dros miliwn o bobl yn siarad Llydaweg. “Breton speakers would have numbered about 1,400,000, of whom some 900,000 (60 per cent) would have spoken Breton only” (Price, 2000, tud. 618). Prif iaith Llydaw erbyn hyn yw Ffrangeg ac nid oes gan Lydaweg statws swyddogol, fel sydd gan yr iaith Gymraeg. Yn ei ddarlith, disgrifiodd Karadog (2025) “ddymchwel catastroffig” yn y niferoedd sy’n gallu siarad Llydaweg ers yr ail ryfel byd, barn sy’n cael ei ategu gan awduron eraill sy’n nodi, “...the decline (and perhaps collapse is not too strong a word)” (Price, 2000, tud. 623).
Felly, mae sefyllfa Llydaweg yn llawer mwy bregus na’r Gymraeg. Gwelwyd sefyllfa yn y 1950au lle penderfynodd pobl Llydaw stopio siarad yr iaith dros nos gyda’u plant. Un o’r rhesymau am hynny oedd ymddygiad nifer o genedlaetholwyr Llydaw yn ystod yr Ail Ryfel Byd. Mae Costaouec D. (2013) yn disgrifio sut wnaeth rai ochri gyda’r Natsïaid, a sut gafodd hwnna effaith negyddol ar agweddau poblogaeth Llydaw tuag at yr iaith a holl brosiectau addysgol Llydaweg. O ganlyniad, disgrifia datblygiad addysg yn yr iaith fel, “slow and full of pitfalls in public and private schools, including the schools of the Diwan network.” Yn ei ddarlith, disgrifia Karadog (2025) sefyllfa lle nad oedd siarad Llydaweg ar y stryd yn dderbyniol.
O safbwynt deddfwriaeth a chynllunio statws yn Ffrainc, mae Noubel (2021) yn crynhoi statws yr iaith Ffrangeg fel, “the dominant and exclusive language in all areas of public life: governance, case law, education, commerce, religion, literature and media.” Ysgrifennwyd yr erthygl hwn ar adeg pasio Deddf “Loi du 21 mai 2021” a alwyd hefyd yn Ddeddf Molac, ar ôl Paul Molac AS. Trwy bontio agweddau ar Gynllunio Statws a Chynllunio Caffael, roedd y ddeddf yn mynnu cymorth pellach i addysgu ieithoedd rhanbarthol, lleiafrifol, ac yn rhoi cyfrifoldeb ar awdurdodau lleol i gyfrannu at y gost o wneud hyn. Mae’n hawdd gweld pwysigrwydd y ddeddf hon mewn gwlad lle nad oes ganddi Gomisiynydd na Bwrdd Iaith. Disgrifia Karadog (2025) Ddeddf Molac fel “buddugoliaeth nad oedd modd ei anwybyddu” ar y pryd, ond hefyd wedi nodi, pedair blynedd yn ddiweddarach, nad oes llawer o gynnydd wedi bod o ganlyniad iddi, ac nid yw’r ysgolion wedi derbyn cyllid pellach, sy’n arwydd eto o ddylanwad y lefel Macro ar gynllunio iaith, a Chynllunio Caffael yn yr achos hwn.  
Cyn imi symud ymlaen i ddarn olaf y traethawd hwn, gan edrych yn benodol ar addysg ffurfiol yn y ddwy wlad, hoffwn grynhoi’r prif gymariaethau rhwng y ddwy wlad yng nghyd-destun y pwnc dan sylw. Yn nhermau nifer y siaradwyr, gellir ystyried sefyllfa’r Gymraeg fel un sefydlog, yn rhannol, oherwydd niferoedd sy’n parhau i gaffael yr iaith trwy addysg ffurfiol, ond yn fregus, oherwydd y gostyngiad yn y niferoedd sydd yn ei defnyddio yn y gymuned. O safbwynt, y Llydaweg, fel y nodir uchod, gwelwyd gostyngiad sylweddol yn nifer y siaradwr dros y ganrif ddiwethaf, ond mae data ddiweddar yn awgrymu bod diddordeb cynyddol gan rieni mewn trosglwyddo’r iaith i’r genhedlaeth nesaf. O safbwynt deddfwriaeth a pholisi, mae’r Gymraeg mewn sefyllfa llawer gryfach na Llydaweg, gyda blynyddoedd o gynllunio iaith, deddfwriaeth a pholisïau yn gweithio yn ei herbyn a dim ond cefnogaeth gymedrol ganddi heddiw.
Gan adeiladu ar gynnwys fy nghyflwyniad seminar, hoffwn nawr ystyried addysg ffurfiol yn y ddwy wlad yn fwy manwl, fel enghraifft allweddol o gynllunio iaith ar lefel Macro. Byddaf yn amlinellu twf a llwyddiant addysg Gymraeg yng nghyd-destun trosglwyddo iaith i genedlaethau iau a chynyddu nifer y siaradwyr, gan ystyried hefyd pwysigrwydd rôl rhieni sy’n siarad Cymraeg a rhieni di-Gymraeg sydd wedi ac sy’n parhau i ddewis addysg Gymraeg i’w plant. Byddaf hefyd yn tynnu ar waith nifer o awduron sy’n dadlau na fydd addysg yn unig yn cyrraedd nod Llywodraeth Cymru o gyrraedd miliwn o siaradwyr, sydd yn defnyddio’r Gymraeg ym mhob agwedd ar fywyd. 
I ddechrau, mae’n anodd dadlau yn erbyn y ffaith bod addysg yn gwbl allweddol yng nghyd-destun polisi a chynllunio iaith, ac hefyd mewn ymdrechion i adfywio unrhyw iaith. Yn wir, yn ôl Williams C.H., mae addysg ffurfiol yn un o’i bedair golofn, “...four pillars of language revitalization, namely, language policy and sociolegal developments, formal education, the family, and community life” (Williams, 2017, tud, 245). Hefyd, yn ei ddarlith (2024), disgrifia addysg fel yr unig ffordd y mae’r Llywodraeth yn gallu rheoli’r system i gynyddu’r twf a’r allwedd ar gyfer twf dwyieithrwydd, ac mae’r dull yn gweithio yng Nghymru;
Almost all Welsh-medium Schools have shown their ability to produce a relatively high level of competence even when almost all of the pupils are drawn from families where Welsh is not spoken, and from communities where the language does not function (Williams a Morris, 2000, tud, 24).
Yn ôl Cyfrifiad Ysgolion Llywodraeth Cymru (2025), roedd 405 o ysgolion cyfrwng Cymraeg a 66 o ysgolion dwy iaith ym mis Ionawr 2025, gyda 93,377 o ddisgyblion yn mynychu ysgolion cyfrwng Cymraeg, a 23,807 yn mynychu ysgolion a ddisgrifir fel rhai ‘dwy iaith’. Mae hwn yn cynrychioli tua 26% o holl ddisgyblion Cymru. Yn ystod ail hanner yr ugeinfed ganrif, gwelwyd twf sylweddol yn nifer yr ysgolion cynradd ac uwchradd cyfrwng Cymraeg, a nifer y disgyblion oedd yn derbyn eu haddysg ffurfiol trwy gyfrwng y Gymraeg, ac, o ganlyniad, cynnydd yng nghyfraddau caffael a throsglwyddo iaith i genedlaethau iau. Un rheswm amlwg am hyn yw ymdrechion unigolion, gan gynnwys rhieni oedd yn dymuno i’w plant cael eu haddysgu trwy gyfrwng y Gymraeg, hynny yw actorion ar y lefel Micro yn dylanwadu ar y lefelau Macro, yn yr ystyr hwn, y Llywodraeth, a’r Meso, sef yr awdurdodau lleol. Yn wir, mae nifer o awduron wedi ysgrifennu am effaith ‘grym rhieni’. “Much of what has been gained by reference to Welsh-medium Education has been the consequence of ‘parent power’” (Williams a Morris, 2000, tud. 113).
Mae’n bwysig nodi hefyd, yn wahanol i’r sefyllfa yn Llydaw a ddisgrifir wedyn, rôl allweddol y lefel Meso, sef yr awdurdodau lleol yng Nghymru, sy’n gyfrifol am unrhyw oedi neu gynnydd yn natblygiad addysg Gymraeg. Mae Williams a Morris (2000, tud. 111) yn nodi bod gwahaniaethau i’w gweld yn y ddarpariaeth a’r arferion ar lefel sir – Meso yn y cyd-destun hwn - o ganlyniad. Mae hefyd yn dangos effaith andwyol posib y mae unigolion yn gallu eu cael ar gynllunio iaith o fewn y lefelau Meso a Macro. Mae’r awdur isod wedi disgrifio effaith sylweddol neu ‘rym’ rhieni di-Gymraeg ar yr awdurdodau lleol, ond ar addysg Gymraeg ffurfiol yn ehangach;
Nid oedd pob awdurdod addysg yn gefnogol ac yr oedd rhai yn wrthwynebus iawn. Ond yr oedd un newid mawr wedi digwydd. Yn fuan iawn yr oedd Cymry di-Gymraeg yn anfon eu plant i ysgolion Cymraeg i gael eu haddysg drwy’r Gymraeg. Dyma newid sylfaenol iawn yn swyddogaeth addysg Gymraeg (Williams, 2003, tud. 10).
Mae Williams C.H. (2024) hefyd yn nodi pwysigrwydd newid yn y naratif cyhoeddus ynghylch yr iaith Gymraeg. Mae Llywodraeth Cymru (2017) bellach yn rhannu negeseuon am gynyddu nifer y siaradwyr ac yn pwysleisio bod y Gymraeg yn perthyn i bawb yng Nghymru. Noda Williams ei fod yn rhesymol i feddwl bod rieni di-Gymraeg, erbyn hyn, hefyd yn teimlo bod y Gymraeg yn perthyn iddynt, ac i’w plant yn y pendraw. 
Wrth ymchwilio a ystyried ‘grym rhieni’ a’i effaith ar addysg Gymraeg, roedd cyfle i ystyried agwedd ddiddorol ar Gynllunio Bri, hefyd. 
“... in South Glamorgan, where the pressure by well-organized, politically aware parents has led to a comparatively favourable Welsh language provision in schools. This is also the location of where Welsh-language prestige is highest” (Williams a Morris, 2000, tud. 112).
Mae’r awduron hyn yn gwneud cysylltiad rhwng dymuniad a gweithgarwch gan rieni i gael addysg Gymraeg i’w plant, a’r buddion pellach sy’n gysylltiedig erbyn hyn gyda siarad yr iaith. Ategir y pwynt hwn ymhellach fan hyn;
There is little doubt that there has been a revolution in the status of the language in Wales...that ability seems to carry social and economic advantages, much more importantly, it is perceived to do so (Aitchison a Carter, 2000, tud 107).
O ran maes polisi a chynllunio iaith, mae’n amhosib or-bwysleisio pwysigrwydd rôl y rhieni, sy’n siarad Cymraeg neu beidio, sy’n dewis addysg Gymraeg ffurfiol i’w plant. Ar ben hynny, mae’n holl bwysig bod buddion ehangach y dewis hwnnw yn cael eu cyfathrebu’n glir iddynt gan ac i’r lefelau Macro, Meso a Micro. Mae rhaid hefyd ystyried rôl a dylanwad rhieni ar ddewisiadau iaith eu plant tu fas a thu hwnt i’r system addysg ffurfiol, achos er gwaetha’r llwyddiannau sy’n cael eu nodi uchod, nid addysg yn unig fydd yn creu shifft ieithyddol digonol, ac nid addysg yn unig fydd yn creu miliwn o siaradwyr sy’n defnyddio’r Gymraeg ym mhob agwedd ar fywyd, a hon yw’r neges sy’n cael ei rannu gan awduron blaenllaw yn y maes.
Ar ôl amlinellu llwyddiannau a thwf addysg Gymraeg ar ddiwedd yr ugeinfed ganrif, a’r cynnydd a welwyd yn nifer y plant oedd yn siarad Cymraeg am y tro cyntaf yng nghyfrifiad 1991, mae’r awdur yn mynd ymlaen i ofyn dau gwestiwn sylfaenol ynghylch gwir effaith parhaus y system addysg a’i gallu i gynyddu nifer y siaradwyr unrhyw iaith leiafrifol, sef “a fydd y plant y dywedir eu bod yn siarad Cymraeg yn parhau i wneud hynny wedi gadael yr ysgol? A fyddant yn rhan o gymuned Gymraeg o unrhyw fath?” (Williams, 2003, tud. 22). Ceir cyfeiriadau penodol hefyd at ddefnydd y Gymraeg y gweithle; “a language primarily learnt and spoken in school will soon be forgotten in the world of work” (Aitchison a Carter, 2000, tud. 95). Ar ben hyn, codir pryderon am y shifft ieithyddol y mae rhai disgyblion yn ei brofi wrth symud trwy’r system addysg ffurfiol, yn ôl y prosiect ymchwil hwn a gynhaliwyd dros deng mlynedd yn ôl erbyn hyn, “...when moving from primary to secondary school, many described a clear language shift; a change in the linguistic behaviour between the sectors” (Hodges a Prys, 2020, tud 12). Mae’n deg felly i gymryd y byddai disgyblion sy’n profi’r math hwn o shifft ieithyddol mor gynnar yn eu gyrfa addysg gyda llai o hyder ac awydd, hyd yn oed, i ddefnyddio’r Gymraeg tu allan a thu hwnt i’r system addysg ffurfiol. 
Cyn imi grynhoi rhai o’r prif heriau addysg yng nghyd-destun polisi a chynllunio iaith, hoffwn ystyried rhai agweddau allweddol ar addysg Lydaweg. Mae Price (2000) yn disgrifio sefyllfa lle mai Ffrangeg oedd (ac yw) prif iaith addysg Ffrainc, a lle oedd Llydaweg naill ai ddim yn cael ei hannog neu’n cael ei gwahardd yn gyfan gwbl. Noda; 
There seems to be no evidence of any reaction against this on the part of parents, most of whom probably favoured an all-French Education, since a command of the French language was seen as the key to success in life or as a means of escape from grinding poverty (Price, 2000, tud. 620).
Mae’r awdur hwn yn crynhoi pa mor negyddol oedd yr agweddau tuag at Lydaweg a ieithoedd lleiafrifol eraill, o fewn rhai ysgolion; 
State schools across the country displayed signs with the now famous phrase: “No spitting on the ground or speaking Breton” (or Basque, Occitan or any other regional language) (Noubel, 2021).
Roedd ymateb mwyafrif rhieni Llydaw i addysg Lydaweg, neu ddiffyg addysg Lydaweg/ addysg ddwyieithog yn dra wahanol i’r ymdrechion a’r ymgyrchu a welwyd ar y lefel Micro gan rieni yng Nghymru, dros addysg Gymraeg a/ neu ddwyieithog i’w plant. Gweler hefyd enghraifft arall o rym gwladwriaeth Ffrainc a chanlyniadau pellach Cynllunio Caffael, Cynllunio Bri a Chynllunio Statws, a’u heffaith andwyol, hir dymor ar Lydaweg a chanfyddiadau’r boblogaeth ohoni.
Mae Price yn mynd ymlaen i nodi nad oedd cynnydd ym maes addysg Lydaweg am gyfnod o tua ugain mlynedd, rhwng 1951 a chanol y 1970au, “...by which time the transmission of Breton within the context of the family had virtually ceased” (Price, 2000, tud, 621). Gan gyfeirio yn ôl at eiriau Karadog (2025), mae’n glir y byddai bwlch o’r fath wedi cyfrannu at “ddymchwel catastroffig” yn y niferoedd oedd yn siarad Llydaweg a’i throsglwyddo rhwng genedlaethau.
Fodd bynnag, fel y trafodwyd uchod, ac yng ngeiriau Williams C.H. (2024) addysg yw'r allwedd ar gyfer twf dwyieithrwydd. Yn 1977, sefydlwyd darpariaeth addysg Lydaweg trwy’r Rhwydwaith Ysgolion Diwan. Cychwynnodd y ddarpariaeth ar lefel meithrin, ac ar sail ei llwyddiant, wedi datblygu ar lefel cynradd ac uwchradd. “...the numbers of pupils catered for at all levels are still tiny and are to be numbered in hundreds rather than thousands.” (Jenkins a Williams, 2000, tud, 621). I wneud cymhariaeth syml gyda’r sefyllfa yng Nghymru, wrth ystyried y set data cynharaf a gasglwyd yn Ionawr 2010 ac sy’n ymddangos fel rhan o Gyfrifiad Ysgolion Llywodraeth Cymru (2014), roedd 60,318 o ddisgyblion yn derbyn addysg gynradd cyfrwng Cymraeg a 43,432 o ddisgyblion yn derbyn addysg uwchradd cyfrwng Cymraeg. 
Gwelwyd enghraifft o Gynllunio Corpws a Chynllunio Caffael ar waith yng ngwaith Rhwydwaith Ysgolion Diwan wrth iddyn nhw sefydlu corpws a geirfa i’w defnyddio ar draws pob un o’r ysgolion. Noda Karadog (2025) bod disgyblion ysgolion Diwan yn cael eu disgrifio’n aml fel siaradwyr ‘Diwaneg’. Her diddorol gysylltiedig arall sy’n wynebu Llydaweg yn cael ei nodi yng ngwaith Hosokawa (2025) ac yn amlinellu rhai o’r tensiynau sy’n bodoli rhwng siaradwyr traddodiadol Llydaweg, “who acquired the language informally, often using one of the four regional dialects” a siaradwyr newydd, “who acquire Breton through Diwan schools, immersion programmes, or adult learning”. Disgrifir “internal tensions over authenticity, legitimacy and linguistic authority” all bygwth dyfodol yr iaith. Felly, er bod nifer y siaradwyr Llydaweg yn gymharol fach, mae tensiynau ymhlith y siaradwyr hynny yn bodoli ar y lefel Micro, wrth iddyn nhw ddiffinio gallu ieithyddol eu hunain. 
Yn 1979, cafwyd dosbarthiadau dwyieithog (Ffrangeg a Llydaweg) eu cyflwyno, ond oherwydd polisïau addysg gwladwriaeth Ffrainc, mae Costaoeuc (2013) yn disgrifio’r cynnydd yn y niferoedd yn y dosbarthiadau dwyieithog hyn yn araf, ac roedd hyn dal i fod yn wir adeg llunio’r erthygl dan sylw.
Fel sydd wedi’i nodi eisoes wrth i fi drafod addysg yng nghyd-destun y Gymraeg, er gwaethaf datblygiadau a thwf ym maes addysg trwy gyfrwng yr ieithoedd lleiafrifol yn, mae Williams C.H. (2024) yn gosod ac yn crynhoi’r her fawr sef sut i drosi sgiliau iaith neu i fod yn gymwys mewn iaith i fod yn ddefnydd arferol, fel bod yr iaith yn cael ei hatgyfnerthu fel cyfrwng cyfathrebu go iawn a pherthnasau ystyrlon. Ar ben hynny, nodir heriau pellach gorddibynnu ar addysg ffurfiol yng nghyd-destun trosglwyddo iaith, a chreu shifft ieithyddol;
  ...not everybody goes to school, that certainly not everybody goes to school for the same length of time, and that not everybody goes to school at the same time - that is, it takes generations to educate an entire population through the education sector.
 ...but most communities believe that language is primarily a function of the educational system and that the educational system ought to deal with these issues (Kaplan a Baldauf Jr ,1997, tud. 8).
Mae’r awduron hyn yn gosod heriau pellach i’r lefel Macro i’w hystyried ynghylch y cyfnod amser sydd angen er mwyn gweld ffrwyth Cynllunio Caffael, a sut i gynnal y sgiliau iaith sy’n cael eu caffael tu allan a thu hwnt i systemau addysg ffurfiol. 
O ganlyniad i’r gwaith paratoi’r traethawd hwn a’r cyflwyniad seminar, hoffwn nodi’r casgliadau canlynol; mae’r maes polisi a chynllunio iaith yn un eang a chymhleth. Rwyf wedi tynnu ar waith nifer o awduron amrywiol iawn sydd wedi beirniadu’r maes ers iddo gael ei drafod a’i ffurfioli yng nghanol y ganrif diwethaf. 
Mae’n hollol eglur bod rôl hanfodol gan unigolion ac actorion ar y lefel Micro, yn eu cymunedau i’w chwarae yn natblygiad polisi a chynllunio iaith. Gwelir enghreifftiau yn y traethawd hwn o ‘rym rhieni’ yng Nghymru, eu heffaith ar y lefelau Macro a Meso a’u cyfraniad holl bwysig, yn y pendraw, tuag at y gyfundrefn addysg cyfrwng Cymraeg a dwyieithog sydd ar gael heddiw. Fodd bynnag, wrth ystyried polisïau, datblygiadau a llwyddiannau cymysg addysg Gymraeg a Llydaweg, mae’n amlwg y bydd llwyddiannau polisi a cynllunio iaith yn parhau i fod yn gyfyngedig, heb gynllunio ieithyddol effeithiol yn y gymuned. Mae gwaith nifer o awduron blaenllaw sydd wedi cael eu defnyddio i gefnogi fy nhraethawd hefyd yn cytuno na fydd caffael yr iaith trwy addysg yn ddigon i greu’r shifft ieithyddol sydd ei angen. Mae canlyniadau Cyfrifiad 2021 yn dystiolaeth pellach yn y cyd-destun hwn. Mae angen mwy o gyfleoedd a llwybrau clir i greu shifft ieithyddol a sicrhau cyfraddau defnyddio a throsglwyddo cynaliadwy.
I’r perwyl hwn, mae’n holl bwysig bod polisïau ac ymyraethau ar y lefel Macro yn ystyried cyd-destunau amrywiol y lefel Micro, fel eu bod yn addas a gyda gwell siawns o greu wir newid mewn patrymau ieithyddol y cymunedau dan sylw. Er bod modd dadlau bod mwy o rôl gan rai actorion nag eraill, mae’n glir bod rôl gan bawb i’w chwarae ar lefelau Macro, Meso a Micro. 
Yn olaf, gwelir enghreifftiau sylfaenol yng Nghymru a Llydaw o bolisi a chynllunio iaith yn gweithio o blaid iaith leiafrifol, o safbwynt y Gymraeg, ac yn ei herbyn, yng nghyd-destun Llydaweg. I ddod yn ôl at ddiffiniad cynnar Haugen o faes cynllunio iaith, a ddyfynnir yng ngwaith Mesthrie (2009), dros y ganrif diwethaf, mae ymyraethau o’r Macro i’r Micro a theipolegau amrywiol wedi bod ar waith, gyda’r nod yng Nghymru o newid ymddygiad ieithyddol o blaid yr iaith leiafrifol, ac er bod sawl her yn parhau i wynebu’r Gymraeg yng nghyd-destun trosglwyddo iaith, mae’n deg i ddweud bod cefnogaeth sylweddol ar gael ar y lefel Macro erbyn hyn. Er bod agweddau tebyg i gael, fel yr wyf wedi amlinellu yn y traethawd hwn, mae’n glir mai ymdrechion Llywodraeth Ffrainc yn y ganrif diwethaf i newid ymddygiad ieithyddol oedd er les yr iaith Ffrangeg yn unig, ac mae modd gweld effaith andwyol y gwaith hwn ar Lydaweg.
Hoffwn orffen fy nhraethawd gyda’r geiriau isod, gan edrych ymlaen at barhau i wneud fy nghyfraniad tuag at gynaliadwyedd yr iaith Gymraeg, a hynny gyda gwell ddealltwriaeth a gwerthfawrogiad bellach o frwydr ambell i iaith leiafrifol arall;
Language sustainability cannot be achieved without sustained engagement from speakers and other community members, as it is ultimately they who determine whether and how a language maintains its place in daily life. Hosokawa N. (2025, tud. 6)

